ઉમંગના પપ્પાને ગામડે સો વીઘાનું ખેતર હતું પણ ઉમંગ ખેતીમાં કાંઈ ઉકાળશે નહિ એવું લાગતાં એને મારી પાસે મોકલી આપેલો. એ અહીં ધંધામાં બરાબર ગોઠવાઈ ગયો હતો. ગામડાનું આવરણ એણે એકી ઝાટકે દૂર કરી દીધું હતું. મોટાભાઈની ઈચ્છા ઉમંગના લગ્ન બાજુના ગામની એક છોકરી સાથે કરાવવાની હતી. પણ ઉમંગે ઘસીને ના પાડી હતી, ‘આપણને ગામડાની છોકરી બિલકુલ ન ચાલે. મારે તો ઈંગ્લિશ બોલતી જોઈએ.’ અંતે એનું ધાર્યું કરીને જ રહ્યો. આથી જ એને જે પ્રકારની છોકરી પસંદ કરી એની સાથે મોટાભાઈ ભળી શકશે કે કેમ એ વિચાર આવતાં હું હચમચી જતો. ઉમંગના ફૅમિલી બેકગ્રાઉન્ડ વિશે મારે એને ઘણું યાદ અપાવવું હતું. પણ એ રીતુમાંથી નવરો પડે તો ને ? એટલે જ પરમ દિવસે એણે રીતુ સાથે પિક્ચર જોવા જવાની વાત કરી કે મારી સહનશક્તિની હદ આવી ગઈ.